Mikloš, Ivan, podpredseda vlády a minister financií SR (2011-07-12):
Ďakujem pekne. Vážený pán podpredseda, vážené panie poslankyne, vážení páni poslanci, vážený pán predseda NKÚ, Návrh záverečného účtu verejnej správy Slovenskej republiky za rok 2010 prerokovala a schválila vláda Slovenskej republiky uznesením vlády 1. júna 2011, ktorým súčasne poverila mňa, aby som tento návrh predniesol v Národnej rade Slovenskej republiky. Súhrnné výsledky za rok 2010 sú nasledovné: Čo sa týka rozpočtu verejnej správy, porovnaním s revidovaným rozpočtom verejnej správy na rok 2010, schváleným v novembri 2010, je skutočný dosiahnutý schodok verejnej správy 5,2 mld. eur vyšší o 779,6 mil. eur oproti schválenému schodku. V percentuálnom vyjadrení v pomere k hrubému domácemu produktu je skutočný schodok vyšší o 1,18 % a dosiahol úroveň 7,9 % oproti schválenej výške 6,72 %. V pôvodne schválenom rozpočte verejnej správy na rok 2010 zostavenom podľa metodiky ESA 95 bol schodok verejnej správy rozpočtovaný vo výške 3 mld. 705 mil. 800 tis. eur, čo predstavovalo 5,5 % percenta hrubého domáceho produktu pri jeho prognózovanom objeme 67 mld. 378 mil. 100 tis. eur. Celkový výsledok hospodárenia verejnej správy v roku 2010 v porovnaní s rozpočtom, ktorý bol schválený v septembri 2009, bol horší o 2,4 percentuálneho bodu a v absolútnom vyjadrení o 1 mld. 501 mil. 300 tis. eur. Výrazné prekročenie rozpočtovaného schodku na rok 2010 bolo spôsobené viacerými faktormi. Medzi objektívne faktory patrí predovšetkým vývoj daňových príjmov, ktorých výpadok predstavoval oproti rozpočtu 460 mil. 400 tis. Eur, a výdavky spojené s povodňami v roku 2010, ktoré boli vynaložené vo výške 112 mil. 600 tis. eur. Medzi subjektívne faktory patria predovšetkým nasledovné: výrazne horšie hospodárenie samospráv v porovnaní s rozpočtom, ktorý bol stanovený ako vyrovnaný, avšak dopredu nereálne vyrovnaný – toto horšie hospodárenie samospráv bolo o 591 mil. 500 tis. eur, ďalej neriešené zadlžovanie nemocníc vo výške 79 mil. 300 tis. eur a zvýšenie rodičovského príspevku, na uhradenie ktorého neboli vôbec rozpočtované prostriedky vo výške 63 mil. 100 tis. eur, ale tiež nezavedenie príplatku k cene elektriny určeného na krytie dlhov z minulosti vo výške 16,6 mil. eur. K prekročeniu rozpočtu schodku verejnej správy významne prispelo aj verejné zdravotné poistenie a štátne fondy. Čo sa týka dlhu verejnej správy, hospodárenie rozpočtu verejnej správy sa prejavilo aj v úrovni dlhu verejnej správy, ktorý k 31. 12. 2010 dosiahol podľa maastrichtských kritérií hodnotu 26 mld. 998 mil. 400 tis. eur, čo predstavuje 41 % hrubého domáceho produktu. V dôsledku medziročného zvýšenia konsolidovaného dlhu o 4 mld. 667 mil. 100 tis. Eur, jeho pomer k HDP oproti roku 2009 narástol o 5,6 percentuálneho bodu, kedy v roku 2009 dosiahol 35,4 %. Zvýšenie tohto pomeru oproti roku 2009 bolo spôsobené rastom dlhu o 20,9 % pri 4,5-percentnom raste hrubého domáceho produktu v bežných cenách. Čo sa týka porovnania výsledkov Slovenskej republiky s krajinami Európskej únie a eurozóny, v rámci krajín Európskej únie, európskej dvadsaťsedmičky, vykazuje Slovenská republika šiesty najvyšší deficit verejnej správy vo výške 7,9 % a vo výške dlhu je na 19. mieste v rámci Európskej únie. Čo sa týka krajín eurozóny, európskej sedemnástky, vykazuje Slovenská republika piaty najvyšší deficit verejnej správy a vo výške dlhu je na 14. mieste v rámci EÚ 17. Schodok štátneho rozpočtu na rok 2010, schválený, mal dosiahnuť výšku 4 mld. 540 mil. eur, skutočné hospodárenie štátneho rozpočtu na hotovostnom princípe skončilo so schodkom 4 mld. 436 mil. 100 tis. eur. Výsledný skutočný schodok je o 103,9 mil. eur nižší. Schodok štátneho rozpočtu sa dosiahol ako výsledný vzťah splnenia príjmov vo výške 10 mld. 900 mil. 900 tis. eur a čerpania výdavkov vo výške 15 mld. 337 mil. eur. Návrh záverečného účtu verejnej správy a takisto návrh krytia schodku na rok 2010 emitovaním štátnych dlhopisov v tej istej výške bude zaradený na rokovanie najbližšej schôdze Národnej rady. Ďakujem.